En god portion sne ramte onsdag morgen Nordjylland med dårlig sigtbarhed og glat føre til følge. Særligt i Hjørring, hvor flere lastbiler i løbet af morgentimerne sad fast på afkørslen til motorvejen ved Hjørring C og spærrede trafikken. - Der har været glat, så lastbilen var skøjtet af vejen, siger Jesper Købsted Christensen, Redder hos Bjerring Nordjylland, der var med til at trække en af lastbilerne fri. Heldigvis har der ikke været alvorlige ulykker på de nordjyske veje på grund af sneen, men bjergningstjenesten har haft nok at se til. - Ja der har været meget travlt i dag. Jeg har kørt siden klokken fem imorges, hvor jeg kun har kørt rundt og trukket fri, fortæller Jesper Købsted Christensen, der allerede på vej ud for at redde den næste fri, da TV2 Nords reporter ringer. - Det er foregået i god ro og orden generelt. Der har været enkelt mindre færdseluheld på grund af glat føre, men der er ikke nogle, der er kommer til skade. De er bare kørt stille og roligt i grøften, siger vagtschef ved Nordjyllands Politi René Kortegaard. Også i Vejdirektoratet berettede vagthavende Nicholas Petersson tidligere på dagen om forholdsvis rolige sne-timer. - Det har været en stille og rolig nat for Vejdirektoratet. Men vi opfordrer fortsat til, at man er opmærksom på sneglatte veje, kører efter forholdene og holder afstand. Aflyste og forsinkede bussser Nordjyllands Trafikselskab har måtte aflyse enkelte ture . Samtidig har der været nogle forsinkelser, som resultat af snevejret. - På grund af snefald i Vendsyssel, kan der forekomme forsinkelser, der er enkelte ture, der er udgået omkring Brønderslev, Frederikshavn og Hjørring området, skriver NT på deres hjemmeside. Mette Henriksen, der er Chef for Kunder & Salg fortæller til TV2 Nord, at det har været en almindelig vinterdag hos NT. - Det har ikke været specielt overvældende. Der har været nogle få aflysninger og forsinkelser, da busserne - ligesom personbilerne - skal køre efter forholdene. Sneen skaber heller ikke yderligere frygt hos NT. - Det er svært at spå om fremtiden, men på nuværende tidspunkt tyder det ikke på, at driften bliver synderligt påvirket, fortæller Mette Henriksen. Solskin på vej Morgnens snefald, der særligt ramte Vendsyssel, er nu trukket østpå. Til gengæld kan man flere steder i det nordjyske nyde solskin over vinterlandskabet i eftermiddag. Se prognosen klokken 14.00 herunder.

Opsummering:
Snefaldet onsdag morgen har resulteret i fastkørte lastbiler og mindre ulykker, samt forsinkede og aflyste busser.